แนวโน้มค่าเงินบาทสัปดาห์หน้าทรงตัว
กสิกรไทย มองค่าเงินบาทสัปดาห์หน้าอยู่ในกรอบ 30.00-30.30 บาท/เหรียญสหรัฐ จับตาตัวเลขเศรษฐกิจสหรัฐ
1 มิ.ย. 2556

กสิกรไทย มองค่าเงินบาทสัปดาห์หน้าอยู่ในกรอบ 30.00-30.30 บาท/เหรียญสหรัฐ จับตาตัวเลขเศรษฐกิจสหรัฐ
ศูนย์วิจัยกสิรกไทย มองแนวโน้มเงินบาทสัปดาห์ถัดไป (3-7 มิ.ย.) เงินบาทอาจเคลื่อนไหวในกรอบ 30.00--30.30 บาทต่อเหรียญสหรัฐ โดยคงต้องจับตาสัญญาณของทางการในการดูแลประเด็นค่าเงินบาท ขณะที่ ต้องติดตามตัวเลขเศรษฐกิจสหรัฐฯ ที่สำคัญ ได้แก่ ตัวเลขการจ้างงานนอกภาคเกษตร อัตราการว่างงาน ดัชนี ISM ภาคการผลิต และภาคบริการเดือนพ.ค. ยอดสั่งซื้อของโรงงาน รายจ่ายด้านการก่อสร้าง ข้อมูลการค้าระหว่างประเทศ เดือนเม.ย. รายงานสรุปภาวะเศรษฐกิจหรือ Beige Book ของเฟด และจำนวนผู้ขอรับสวัสดิการว่างงานรายสัปดาห์ นอกจากนี้ ตลาดยังน่าจะจับตาผลการประชุมธนาคารกลางยุโรป และธนาคารกลางอังกฤษในระหว่างสัปดาห์ด้วยเช่นกัน
ทั้งนี้ ในช่วงสัปดาห์ที่ผ่านมา เงินบาทแตะระดับอ่อนค่าสุดในรอบกว่า 4 เดือนครั้งใหม่ หลังจากที่ขยับแข็งค่าเพียงช่วงสั้นๆ ต้นสัปดาห์ตามทิศทางของสกุลเงินอื่นๆ ในภูมิภาค โดยเงินบาทกลับมาทยอยอ่อนค่าลงในช่วงที่เหลือของสัปดาห์จากความต้องการเงินเหรียญสหรัฐ ของกลุ่มผู้นำเข้า แรงซื้อเงินเหรียญสหรัฐ ต่อเนื่องทั้งก่อนและหลังการประชุมกนง. (ซึ่งมีมติอย่างเป็นเอกฉันท์ให้ปรับลดอัตราดอกเบี้ยนโยบายลงมาที่ 2.50%) ตลอดจนสถานะขายสุทธิในตลาดหุ้นและตลาดพันธบัตรไทยของนักลงทุนต่างชาติ นอกจากนี้ ความกังวลเกี่ยวกับสัญญาณของมาตรการดูแลความสมดุลของเงินทุนไหลเข้าและออกของทางการไทย ก็เป็นปัจจัยลบของเงินบาทด้วยเช่นกัน ส่งผลให้ในวันศุกร์ (31 พ.ค.) เงินบาทปิดตลาดที่ระดับ 30.25 เทียบกับระดับ 29.94 บาทต่อเหรียญสหรัฐในวันพฤหัสบดีก่อนหน้า (23 พ.ค.)